**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.07.2019, ora 08.00 –08.07.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 08.07.2019, ora 7.00**

**RÂURI**

**Institutul Naţional de Hidrologie şi Gospodărire a Apelor (I.N.H.G.A.) a emis în data de 07.07.2019, la ora 12.30, atenţionarea hidrologică nr. 50 – COD GALBEN, valabilă în intervalul 07.07.2019, ora 15.00-08.07.2019, ora 14:00, vizând producerea de scurgeri importante pe versanți, torenți și pâraie, viituri rapide pe râurile mici cu posibile efecte de inundații locale și creșteri de debite și niveluri pe unele râuri din bazinele hidrografice menționate, cu posibile depășiri ale COTELOR DE ATENŢIE,** pe râurile din bazinele hidrografice: **Vişeu, Iza, Tur, Someş, Crasna, Mureş, Bega Veche, Bega, Timiş, Bârzava, Moraviţa, Caraş. Fenomenele se pot produce cu probabilitate și intensitate mai mare ȋn intervalul 07.07.2019 ora 20:00 – 08.07.2019 ora 06:00 pe unele râuri din judeţele: Satu Mare, Timiş, Caraş Severin şi Hunedoara.**

Această atenţionare hidrologică a fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:*

*- Alba, Arad, Caraş-Severin, Cluj, Harghita, Hunedoara, Maramureş, Mureş, Satu Mare, Sălaj, Sibiu şi Timiş (12 prefecturi) – COD GALBEN.*

**Debitele au fost în general în creștere** ca urmare a precipitațiilor căzute în interval și propagării pe râurile din bazinele hidrografice: Vișeu, Iza, Tur, Lăpuș, Bega Veche, Bega, Timiș, Bârzava, Moravița, Caraș, bazinele superioare ale Crasnei, Barcăului, Crișului Repede, Mureșului, Târnavelor, Nerei, Cernei, bazinele superioare și mijlocii ale Someșului, Crișului Negru, Crișului Alb și afluenții Mureșului aval confluență cu râul Târnava, în scădere pe râurile din bazinele hidrografice Siret și Prut și relativ staționare pe celelalte râuri.

Scurgeri pe versanţi, torenţi, pâraie, viituri rapide pe râurile mici cu efecte de inundaţii locale şi creşteri importante de niveluri şi debite, s-au înregistrat pe unele râuri din nordul, vestul, sud-vestul, centrul țării și zonele de deal și munte, ca urmare a precipitaţiilor căzute în interval sub formă de aversă, izolat mai însemnate cantitativ.

Se situează peste **COTA DE ATENŢIE** râul Prut la staţia hidrometrică Şiviţa (360+34)-jud.GL.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinul hidrografic Ialomița și cursurile inferioare ale Begăi, Jiului, Argeșului şi mai mici (sub 30% din normalele lunare) pe râurile din bazinul hidrografic Rm. Sărat, pe afluenții Bârladului, Prutului şi pe unii afluenţi ai Mureşului inferior (Domald, Secaș, R. Mare, Strei).

Este în vigoare **ATENȚIONAREA HIDROLOGICĂ** nr. 50 din data de 07.07.2019.

În interval au fost emise o **AVERTIZARE HIDROLOGICĂ** pentru fenomene imediate și5 **ATENȚIONĂRI HIDROLOGICE** pentru fenomene imediate**.**

**Debitele vor fi în creştere** ca urmare a precipitaţiilor prognozate şi propagării, exceptând râurile din bazinul hidrografic Prut, bazinele mijlocii și inferioare ale afluenților de dreapta ai Siretului, bazinele superioare ale Vișeului, Izei, Turului, Someșului, Lăpușului, Crasnei, Barcăului, Crișului Repede, unde vor fi în scădere și râurile din bazinul hidrografic Vedea, bazinele mijlocii și inferioare ale Jiului, Argeșului, Ialomiței și bazinul inferior al Oltului, unde vor fi relativ staționare.

Sunt posibile scurgeri importante pe versanți, torenți, pâraie, viituri rapide pe râurile mici cu posibile efecte de inundații locale și creșteri mai însemnate de debite și niveluri pe unele râuri mici, în special jumătatea de est a țării și zonele de munte, ca urmare a precipitaţiilor prevăzute sub formă de aversă, izolat mai însemnate cantitativ.

Se va situa peste **COTA DE ATENŢIE** râul Prut la staţia hidrometrică Şiviţa (360+26)-jud.GL.

Se menține în vigoare **ATENȚIONAREA HIDROLOGICĂ** nr. 50 din data de 07.07.2019 până la ora 1400.

**DUNĂRE**

**Debitul la intrarea în ţară** (secţiunea Baziaş) în intervalul 07.07.-08.07.2019 **a fost în scădere, având valoarea de 4500 m3/s**, sub media multianuală a lunii **iulie (5350 m3/s).**

În aval de Porţile de Fier, debitele au fost în scădere.

**Debitul la intrarea în ţară** (secţiunea Baziaş) **va fi în scădere (4300 m3/s).**

În aval de Porţile de Fier debitele vor fi în scădere.

**Se situează în faza l de apărare următoarele sectoare de dig:**

- Tudor Vladimirescu, R3 (din administrarea S.G.A. Tulcea), Nufăru-Victoria (din administrarea consiliului local) **- jud. Tulcea.**

**2.** **Situaţia meteorologică în intervalul 07.07.2019, ora 08.00 –08.07.2019, ora 06.00**

**A.N.M.** a emis în data de 07.07.19, ora 10:00, 2 Mesaje de fenomene meteorologice periculoase: Avertizarea **Meteorologică nr. 65, cod Portocaliu şi Galben, vizând intensificări puternice ale vântului, vijelii, grindină, averse ce vor avea și caracter torențial; o Atenţionare Cod Galben vizând manifestări de instabilitate atmosferică temporar accentuată, după cum urmează:**

**MESAJ 1:**

***-*****ATENŢIONARE METEOROLOGICĂ Cod Galben:**

**În intervalul menționat, 07.07.2019, ora 12.00-ora 18.00, în vestul, centrul și nordul țării și local în zonele montane și submontane, instabilitatea atmosferică se va accentua și se va manifesta prin intensificări ale vântului, vijelii, averse torențiale, frecvente descărcări electrice și grindină. Cantitățile de apă vor depăși 20...25 l/mp și pe arii restrânse 40...50 l/mp.**

***Notă: În regiunile sudice și estice, în după-amiaza zilei de duminică, vremea va fi călduroasă, local caniculară în Câmpia Română, iar disconfortul termic se va accentua.***

**MESAJ 2:**

**- AVERTIZARE METEOROLOGICĂ Cod PORTOCALIU şi Galben:**

**Cod Galben: În intervalul menționat, 07.07.2019, ora 18.00-08.07.2019, ora 22.00, manifestările de instabilitate atmosferică vor cuprinde și regiunile sudice și estice. Astfel, local și temporar, se vor semnala intensificări ale vântului, vijelii, averse ce vor avea și caracter torențial, frecvente descărcări electrice și grindină. Cantitățile de apă vor depăși 20...25 l/mp și pe arii restrânse 40...50 l/mp.**

**Cod Portocaliu: În intervalul menționat, 07.07.2019, ora 18.00-08.07.2019, ora 06.00, în județele Arad, Timiș, Caraș-Severin, Hunedoara, Alba, Sibiu, Mehedinți, Gorj, Dolj, Olt, Vâlcea, Argeș, Dâmbovița, Teleorman și Giurgiu vor fi perioade, la început în sud-vest, apoi și în sud, cu intensificări puternice ale vântului (rafale de peste 80...90 km/h), vijelii, frecvente descărcări electrice, averse torențiale și grindină.**

***Notă:*** *În funcţie de evoluţia şi intensitatea fenomenelor meteorologice, Administraţia Naţională de Meteorologie va actualiza prezentul mesaj prin avertizări de vreme severă imediată.*

Aceste 2 Mesaje: **ATENŢIONAREA METEOROLOGICĂ Cod Galben şi AVERTIZAREA METEOROLOGICĂ Cod PORTOCALIU şi Galben,** au fost transmise de către Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către următoarele Comitetele Judeţene pentru Situaţii de Urgenţă:*

*- Către PREFECTURILE: Alba, Arad, Argeş, Bihor, Bistriţa-Năsăud, Botoşani, Braşov, Caraş-Severin, Cluj, Dâmboviţa, Gorj, Hunedoara, Maramureş, Mehedinţi, Mureş, Prahova, Satu Mare, Sălaj, Sibiu, Suceava, Timiş şi Vâlcea (22* prefecturi) – *Atenţionare COD GALBEN – MESAJ 1;*

*Către PREFECTURILE: Bacău, Bihor, Bistriţa-Năsăud, Botoşani, Braşov, Brăila, Buzău, Călăraşi, Cluj, Constanţa, Covasna, Galaţi, Harghita, Ialomiţa, Iaşi, Ilfov, Maramureş, Mureş, Neamţ, Prahova, Satu Mare, Sălaj, Suceava, Tulcea, Vaslui, Vrancea şi Municipiul Bucureşti* *(27* prefecturi) – *AVERTIZARE COD GALBEN - MESAJ 2;*

*Către PREFECTURILE: Alba, Arad, Argeş, Caraş-Severin, Dâmboviţa, Dolj, Giurgiu, Gorj, Hunedoara, Mehedinţi, Olt,* *Sibiu, Timiş, Teleorman şi Vâlcea* (15 prefecturi) - *AVERTIZARE COD PORTOCALIU – MESAJ 2;*

**În ţară,** vremea a fost în general instabilă, dar și călduroasă în zonele de câmpie, local caniculară în extremitatea sudică a țării. Cerul a fost variabil, cu înnorări temporar accentuate în cursul zilei în regiunile vestice, centrale și nordice, iar spre seară și noaptea și în cele sudice și sud-estice. S-au semnalat averse și cu caracter torențial, frecvente descărcări electrice și intensificări ale vântului în timpul ploilor în Banat, Maramureș, Oltenia, cea mai mare parte a Crișanei și Transilvaniei, local în Muntenia și Moldova și izolat în Dobrogea. Rafale puternice ale vântului au fost la început în sud-vest, apoi local și în sudul teritoriului, cu viteze de peste 80...90 km/h, până la 115 km/h la Drobeta-Turnu Severin, iar vijelii au fost consemnate pe raza localităților Satu Mare, Sibiu, Făgăraș, Tecuci, Drobeta-Turnu Severin, Calafat, Craiova, Drăgășani, Râmnicu Vâlcea, Roșiori de Vede, Alexandria. Cantitățile de apă, înregistrate până la ora încheierii prezentului raport au depășit în jumătatea de vest a țării 20...25 l/mp, cele mai mari fiind de 40 l/mp la Vârfu Țarcu și Călinești-Oaș (județul Satu Mare). Conform datelor colectate din surse externe s-a consemnat grindină de dimensiuni mici, izolat în județele Maramureș și Satu Mare. Temperaturile maxime au fost cuprinse între 24 de grade la Suceava și 36 de grade la Calafat, iar la ora 06, valorile termice se încadrau între 14 grade la Ocna Șugatag, Toplița și Joseni și 24 de grade la Sulina, Sfântu Gheorghe-Deltă, Constanța, Constanța-dig și Mangalia.

*Indicele temperatură-umezeală (ITU) a atins și depășit ușor pragul critic de 80 de unități al disconfortului termic, local în sudul Olteniei și al Munteniei și pe arii restrânse în Banat.*

**OBSERVAȚII** - de ieri de la ora 06 au fost în vigoare 27 de mesaje pentru fenomene meteorologice periculoase imediate, după cum urmează:

- **4 avertizări cod roșu,** 3 emise de către SRPV Craiova și 1 emisă de SRPV Cluj;  
- **9 avertizări cod portocaliu**, 5 emise de către SRPV Cluj, 2 de către CNPM București pentru Muntenia și câte 1 de către SRPV Bacău și SRPV Timișoara;

- 14 atenționări cod galben, 4 de către SRPV Timișoara și SRPV Bacău, 3 de CNPM București (dintre care 2 pentru SRPV Timișoara) și câte 1 de către SRPV Constanța, SRPV Cluj și respectiv SRPV Sibiu.

**La Bucureşti,** vremea s-a menținut călduroasă, cu disconfort termic ridicat în orele amezii, când indicele temperatură-umezeală ITU s-a apropiat de pragul critic de 80 de unități. Cerul a fost variabil, însă în a doua parte a nopții, temporar înnorările s-au accentuat și s-au semnalat averse, descărcări electrice și intensificări de scurtă durată ale vântului. Temperatura maximă a fost de 33 de grade la Afumați și Băneasa și de 34 de grade la Filaret, iar la ora 06 se înregistrau 19 grade la Băneasa și 20 de grade la Filaret și Afumați.

**3. Prognoza meteorologică în intervalul 08.07.2019, ora 08.00 –09.07.2019, ora 08.00**

**În ţară, vremea va fi în general instabilă, cu înnorări temporar accentuate. În special în cursul zilei, în jumătatea de est a țării și local în rest vor fi intensificări ale vântului, vijelii, averse ce vor avea și caracter torențial, descărcări electrice și căderi de grindină. Cantitățile de apă vor depăși 20...25 l/mp și pe arii restrânse 40...50 l/mp.** Temperaturile maxime, în scădere față de intervalul precedent, se vor situa între 22 și 32 de grade, iar cele minime vor fi cuprinse între 9 și 22 de grade, mai scăzute în depresiuni.

**La Bucureşti, vremea va fi în general instabilă, cu înnorări temporar accentuate. Mai ales în cursul zilei vor fi perioade cu descărcări electrice, averse torențiale, intensificări ale vântului și posibil, grindină.** Temperatura maximă va fi de 29...30 de grade, iar cea minimă de 17...19 grade.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**GNM CJ Timiş** informează că în data de **06.07.2019 s-au observat peşti morţi pe râul Timiş, în zona Jabar - staţia de epurare Lugoj, jud Timiş**. Deoarece cauza mortalităţii piscicole nu a fost stabilită, echipa de comisari de mediu, care s-a deplasat la faţa locului a dispus prelevarea, de către ABA Banat, a unor probe de apă din zona staţiei de epurare, precum şi extragerea peştilor morţi. Se va reveni cu informaţii suplimentare.

***Administrația Bazinală Olt Rm. Vâlcea,* G.N.M.-C.J. Harghita şi APM Harghita** revin cu informații despre producerea, în data de 02.07.2019, a unei poluări accidentale a apei pârâului Chirui, în zona localității Harghita-Băi, jud. Harghita, în urma unor scurgeri de apă cu conținut de steril din iazul de decantare nr. 2, aparținând SC Exploatare Minieră Harghita, cauza poluării fiind exfiltrațiile din treptele iazului și suspensii din nisip fin caolinos.

Reprezentanții S.G.A. Harghita au prelevat probe de apă:

|  |  |  |  |
| --- | --- | --- | --- |
| Nr  crt | Punct de recoltare. | Data  recoltarii | Materii în suspensie |
| 1 | Paraul Chirui amonte iaz nr.2 | 02.07.2019 | 21,2 |
| 2 | Paraul Chirui aval iaz nr.2 | 02.07.2019 | 102 |
| 3 | iaz nr.2 exfiltratii din trepte | 02.07.2019 | 8096 |

Se vor lua măsurile necesare pentru evitarea antrenării sterilului în pârâul Chirui. Se va monitoriza permanent iazul de decantare. Se vor urgenta lucrările de întreţinere şi de consolidare a treptelor de înălţare a barajului la iazul nr. 2 respectiv întreţinerea permanentă a sistemelor de colectare şi evacuare a apelor acumulate pe suprafaţa iazurilor nr. 1 şi 2.

Se va reveni cu informații suplimentare

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 04.07.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

GNM CJ Constanţa a informat telefonic despre **un incendiu de vegetaţie uscată în desfăşurare, în data de 07.07.19, orele 16.00, la un lan de grâu la ieşire din loc. Potârnichea spre Bărăganu, jud. Constanţa**. ISU Dobrogea a intervenit pentru stingerea incendiului.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 01.07.2019 - 02.07.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare și Resurse Umane**